明堂大饗慶成奏御
作者：宋庠
朝代：宋

paragraphs: 盛節嚴周配，宏模軼漢儀。
還因大庭敞，就展合宮祠。
揆序乘霜籥，涓辰襲寶龜。
重檐開䆗窱，綴牖列參差。
蒼邸尊圓覆，嘉牲接厚祇。
五精均帝饗，三聖侑靈嬉。
備物先昭德，長言各奏詩。
美光浮羽戚，休氣冒尊彝。
虛次天彌健，還衡斗輒隨。
禮成無墜典，神醉答繁釐。
解作初占雨，恩濃遂浹肌。
歡心偕岳抃，赦驛與星馳。
載瑞催麟筆，包鋒促虎皮。
具臣何以報，拜首百工熙。